REGULAMENTUL (CE) NR. 116/2008 AL COMISIEI
din 28 ianuarie 2008
de modificare a Regulamentului (CE) nr. 423/2007 al Consiliului privind măsuri restrictive împotriva Iranului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 423/2007 al Consiliului (1), și în special articolul 15 alineatul (1) literele (a) și (b),
întrucât:
(1)
Conform cu articolul 2 din Regulamentul (CE) nr. 423/2007, anexa I la regulamentul menționat anterior trebuie să cuprindă produsele și tehnologiile, inclusiv produsele software, aflate pe listele Grupului furnizorilor nucleari și ale Regimului de control al tehnologiilor pentru rachete, precum și alte produse și tehnologii a căror comercializare, furnizare, transfer sau export către Iran sunt interzise, în conformitate cu hotărârile Comitetului de sancțiuni al Organizației Națiunilor Unite competent sau ale Consiliului de Securitate al Organizației Națiunilor Unite. Asemenea hotărâri suplimentare nu au fost luate.
(2)
Cu toate acestea, conform cu articolul 2 din Regulamentul (CE) nr. 423/2007, anexa I nu trebuie să includă produse și tehnologii care se află pe Lista comună de produse militare a Uniunii Europene (2).
(3)
Pentru a se facilita punerea în aplicare, anexa I la Regulamentul (CE) nr. 423/2007 trebuie să conțină produsele și tehnologiile supuse interdicției prin referire la anexa I a Regulamentului (CE) nr. 1334/2000 al Consiliului de instituire a unui regim comunitar de control pentru exportul de produse și tehnologii cu dublă utilizare (3).
(4)
Suedia a solicitat ca adresa sitului său web care precizează autoritățile competente să fie inclusă în lista stabilită în anexa III la Regulamentul (CE) nr. 423/2007, iar Estonia și Ungaria au solicitat corecții în ceea ce privește websiturile lor,
ADOPTĂ PREZENTUL REGULAMENT:
Articolul 1
(1) Anexa I la Regulamentul (CE) nr. 423/2007 se înlocuiește cu textul din anexa I la prezentul regulament.
(2) Anexa III la Regulamentul (CE) nr. 423/2007 se înlocuiește cu textul din anexa II la prezentul regulament.
Articolul 2
Prezentul regulament intră în vigoare în ziua următoare de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 ianuarie 2008.